Brynjar Níelsson , þingmaður Sjálfstæðisflokksins og lögfræðingur , skrifar í færslu á Facebook-síðu sinni að hann sé ekki efasemdamaður um þriðja orkupakkann svokallaða . Hann segir þó tal um að andstæðingar orkupakkans séu popúlistar og öfga-þjóðernisfólk hvimleitt . Umræðan um þriðja orkupakkann hefur farið fram hjá fæstum , en hún hefur verið mikið til umfjöllunar í fjölmiðlum að undanförnu . „ Pakkinn “ er unninn upp úr löggjöf á sviði raforkumála hjá Evrópusambandinu , og hafa nokkrir áhyggjur af því að innleiðing pakkans feli í sér víðtækt framsal á fullveldi . Brynjar segir í færslu sinni að hann hafi rætt við marga efasemdarmenn , og að þeir eigi það allir sameiginlegt að frjáls viðskipti milli þjóða sé mikilvægt hagsmunamál . „ Uppnefni , eins og popúlistar , öfga-þjóðernishyggjumenn og einangrunarsinnar , gagnvart þeim sem eru á móti eða hafa efasemdir um innleiðingu 3ja orkupakkans , eru afskaplega hvimleið , “ skrifar Brynjar . „ Ég er ekki mikið fyrir að keyra út í skurð og vona að ég komist upp úr honum klakklaust , ef ég þarf þess ekki , “ segir Brynjar . Hann bendir á að flestir , ef ekki allir , samflokksmenn hans á þingi hefðu lýst því yfir að þeir myndu ekki samþykkja löggjöfina ef í henni fælist yfirráð annarra yfir íslenskum orkuauðlindum , eða ef að ákvörðun um lagningu sæstrengs frá Íslandi til meginlands Evrópu væri í höndum annarra en Íslendinga . „ Með þau skilaboð fóru ráðherrar okkar í mikla vinnu til að tryggja með skýrum hætti að öll yfirráð og ákvarðanir hvað þetta varðar væri í okkar höndum . Hefur sú vinna skilað því að ég er ekki efasemdamaður lengur og mun ekki setja EES samninginn , sem hefur skilað okkur meira en nokkuð annað í seinni tíð , í uppnám með því að hafna 3ja orkupakkanum , “ ritar Brynjar . „ Ég er ekki mikið fyrir að keyra út í skurð og vona að ég komist upp úr honum klakklaust , ef ég þarf þess ekki , “ bætir hann við . Hann virðist þó gera sér fulla grein fyrir því hversu heitt þetta umræðuefni er . „ Eðlilega fylgja þessu máli miklar tilfinningar og ég tek því við gusum fram eftir kvöldi . Ég vona samt að við getum tekið málefnalega og yfirvegaða umræðu um málið meðan það er til meðferðar hjá þinginu , “ skrifar Brynjar að lokum .